10. การควบคุมภายใน

ธนาคารตระหนักถึงความสำคัญของการกำกับดูแลกิจการที่ดี ตามหลักธรรมาภิบาล
ที่มุ่งเน้นให้เกิดความโปร่งใส สามารถตรวจสอบและเปิดเผยได้
โดยการแสดงรายงานการวิเคราะห์ผลประกอบการ และทิศทางในการดำเนินงานต่อผู้ถือหุ้น ลูกค้า
ตลอดจนสาธารณชนทั่วไป ธนาคารให้ความสำคัญต่อระบบการควบคุมภายใน
โดยกำหนดให้ทุกหน่วยงานจัดวางระบบการควบคุมภายในตามระเบียบคณะกรรมการตรวจเงินแผ่นดิน
ว่าด้วยการกำหนดมาตรฐานการควบคุมภายใน พ.ศ.2544
และทำการประเมินผลการควบคุมภายในที่ได้จัดวางไว้แล้ว อย่างน้อยปีละ 1 ครั้ง
เพื่อปรับปรุงการควบคุมภายในให้เหมาะสมกับสภาพแวดล้อมที่เปลี่ยนแปลงอยู่เสมอ
อันจะส่งผลต่อประสิทธิภาพและประสิทธิผลของธนาคาร

ปัจจุบันธนาคารต้องเผชิญกับภาวการณ์แข่งขันสูง และนับวันจะรุนแรงมากขึ้น
และจากการที่ธนาคารมีนโยบายและทิศทางในการมุ่งสู่การเป็น Convenience Bank
หรือธนาคารสะดวกซื้อ ที่มีสินค้าทางการเงินหลากหลาย ครบถ้วน
สามารถตอบสนองทุกความต้องการของลูกค้า จึงจำเป็นที่ธนาคารต้องให้ความสำคัญกับการบริหาร
และควบคุมความเสี่ยงอย่างรอบคอบในทุกด้าน
มีการนำเทคโนโลยีสารสนเทศที่ทันสมัยมาช่วยสนับสนุนการพัฒนาและปรับปรุงเครื่องมือในการบริหารความเสี่ยงให้เข้าสู่มาตรฐานสากล
ควบคู่ไปกับการพัฒนาศักยภาพของพนักงานอย่างต่อเนื่อง
ซึ่งถือเป็นกลไกสำคัญในการนำพาองค์กรไปสู่ความสำเร็จตามที่วางไว้

รายงานของคณะกรรมการตรวจสอบ

ในรอบปี 2547 ที่ผ่านมา คณะกรรมการตรวจสอบได้มีการประชุม 20 ครั้ง
โดยพิจารณาและดำเนินกิจกรรมต่างๆ รวมทั้งภารกิจอื่นตามที่ได้รับมอบหมาย ดังนี้

-   สอบทานงบการเงินร่วมกับสำนักงานการตรวจเงินแผ่นดิน
    เพื่อมั่นใจว่ารายงานทางการเงินมีความถูกต้อง น่าเชื่อถือ
    มีการเปิดเผยข้อมูลอย่างถูกต้องและเพียงพอ ให้ความสำคัญต่อการปฏิบัติตามกฎระเบียบ
    กฎหมายและข้อบังคับขององค์กรกำกับดูแลโดยเคร่งครัด รวมทั้งพิจารณารายการเกี่ยวโยงกัน
    หรือรายการที่อาจเกิดความขัดแย้งทางผลประโยชน์ ให้เกิดความโปร่งใส
    และไม่มีรายการที่กระทบต่อธนาคารอย่างมีนัยสำคัญ

-   สอบทานการบริหารความเสี่ยงของธนาคาร ประสิทธิภาพการควบคุมภายใน
    และการตรวจสอบภายในครอบคลุมทุกหน่วยงาน บริษัทในเครือ และทุกกิจกรรม
    ตามระเบียบคณะกรรมการตรวจเงินแผ่นดินว่าด้วยการกำหนดมาตรฐานการควบคุมภายใน
    พ.ศ.2544 โดยสำนักตรวจสอบภายในเป็นผู้ประเมินความเพียงพอของการควบคุมภายใน
    รวมถึงการปรับปรุงแก้ไขตามรายงานการตรวจสอบ
    ซึ่งเห็นว่าธนาคารมีการปฏิบัติตามกฎหมายที่เกี่ยวข้องและข้อกำหนดของทางการ
    ตลอดจนมีการบริหารความเสี่ยงและระบบการควบคุมภายในโดยรวมอยู่ในเกณฑ์ที่เพียงพอ

-   สอบทานและร่วมเป็นกรรมการสอบสวนข้อเท็จจริง
    กรณีการให้สินเชื่อและการปรับปรุงโครงสร้างหนี้
    ที่อาจมีการปฏิบัติไม่เป็นไปตามหลักเกณฑ์และระเบียบของธนาคาร
    ตามข้อสังเกตของธนาคารแห่งประเทศไทย และที่สำนักตรวจสอบภายในตรวจพบ

-   พิจารณาให้ความเห็นชอบการจ้างผู้สอบบัญชีของสาขาในต่างประเทศ

-   ให้ความเห็นชอบแผนการตรวจสอบประจำปี และงบประมาณของสำนักตรวจสอบภายใน
    โดยมุ่งเน้น
    วัตถุประสงค์และขอบเขตการตรวจสอบให้ครอบคลุมถึงความเสี่ยงที่สำคัญในแต่ละหน่วยงานและระดับกิจกรรม

คณะกรรมการตรวจสอบเชื่อมั่นว่าการดำเนินการข้างต้น
มีผลให้ธนาคารมีระบบการควบคุมภายในและการบริหารความเสี่ยงที่ดี มีความโปร่งใส ตรวจสอบได้
ทั้งนี้ คณะกรรมการตรวจสอบได้รายงานผลการประชุมพร้อมข้อเสนอแนะต่อกรรมการธนาคารทุกครั้ง

  ( นายชัยอนันต์ สมุทวณิช )

  ประธานคณะกรรมการตรวจสอบ

ความเห็นของคณะกรรมการตรวจสอบ

ในรอบปี 2547
คณะกรรมการตรวจสอบได้รับมอบหมายภารกิจจากคณะกรรมการธนาคารในการกำกับดูแลให้ธนาคารมีระบบการบริหารความเสี่ยง
การบริหารจัดการเกี่ยวกับบรรษัทภิบาลที่ดี
ระบบการควบคุมภายในที่เพียงพอและกระบวนการตรวจสอบภายในที่มีส่วนช่วยให้การทำงานของคณะกรรมการและฝ่ายบริหารต่างๆบรรลุวัตถุประสงค์และเป้าหมายที่กำหนดโดยมีการรายงานกิจกรรมของคณะกรรมการตรวจสอบและให้ข้อเสนอแนะตามความเหมาะสมต่อคณะกรรมการธนาคารอย่างสม่ำเสมอซึ่งส่งผลต่อการประกอบการของธนาคารโดยรวมอย่างมีนัยสำคัญดังนี้

1.คณะกรรมการตรวจสอบให้ความสำคัญต่อระบบการควบคุมภายใน
โดยให้สำนักตรวจสอบภายในประสานงานกับทุกหน่วยงานในการประเมินผลการควบคุมภายในอย่างต่อเนื่องและสม่ำเสมอโดยเชื่อมั่นว่าธนาคารมีระบบการควบคุมภายในที่เพียงพอเป็นประโยชน์ต่อองค์กรในการนำไปสู่การกำกับดูแลที่ดี

2.พิจารณางบการเงินร่วมกับสำนักงานการตรวจเงินแผ่นดินและฝ่ายการบัญชีโดยพิจารณาประเด็นเกี่ยวกับการปฏิบัติตามระเบียบที่เกี่ยวข้องในการจัดทำรายงานทางการเงินตลอดจนดูแลให้มีการเปิดเผยข้อมูลทางการเงินและการดำเนินงานของธนาคารให้ตรงตามข้อเท็จจริงแก่ผู้มีผลประโยชน์ร่วมทั้งมวล
โดยมั่นใจว่ารายงานทางการเงินมีความครบถ้วนถูกต้องและเชื่อถือได้

3.ให้ความสำคัญต่อการตรวจสอบรายการที่มีผลประโยชน์ที่เกี่ยวข้องหรือขัดแย้งกัน รายการทุจริต
ความโปร่งใส การปฏิบัติตามระเบียบ ข้อบังคับ
และกฎหมายที่เกี่ยวข้องทั้งของธนาคารและองค์กรกำกับดูแล

คณะกรรมการตรวจสอบเชื่อมั่นว่ากิจกรรมที่ได้ปฏิบัติดังกล่าวข้างต้นย่อมมีส่วนผลักดันให้ธนาคารกรุงไทย
จำกัด (มหาชน) เป็นธนาคารที่มีระบบการบริหารจัดการที่ดี เป็นไปตามหลักบรรษัทภิบาลที่ดี
มีความโปร่งใสในการดำเนินงาน ตรวจสอบได้ และรักษาผลประโยชน์ของผู้มีส่วนเกี่ยวข้องทุกฝ่าย